Afsluttende idéhistorieprojekt (eksamensopgaven)

# Formalia

Opgaven besvares i grupper af 1-3 elever. Omfanget er for 1, 2 og 3 elever hhv. 6, 9 og 12 sider á 2400 anslag (inkl. mellemrum). Heri medregnes der ikke: forside, indholdsfortegnelse, noter, litteraturliste, figurer, tabeller, bilag og lignende.

Jeres fokusområde kan sagtens være indenfor et af de temaer, vi har arbejdet med. Hvis I vælger et tema, vi ikke har arbejdet med, skal det være indenfor læreplanens rammer og godkendes af jeres lærer. Desuden er det vigtigt, at I har en ret klar og afgrænset idé med emnet.

Der tildeles ca. 10 timers undervisningstid til skrivearbejdet, og det vil i disse lektioner være muligt at få vejledning af jeres lærer. Der gives ikke elevtid til opgaven.

Opgaven indgår i den afsluttende årskarakter og er udgangspunkt for en evt. eksamen. Hvis opgaven ikke bliver afleveret inden tidsfristen, vil opgaven ikke blive læst men vurderet som om eleven har afleveret blankt. Der er ikke mulighed for genaflevering, hvis man opdager at man har levet fejl i opgaven. Aflevering af opgaven er et krav for at blive student. Hvis man har særlige grunde til at aflevere senere end fristen, skal det aftales med ledelsen – ikke med læreren.

AI må ikke benyttes til udarbejdelsen af produktet.

# Opgaven skal indeholde

* Forside
* Indholdsfortegnelse
* Indledning (inkl. udvalgte faglige mål)
* Problemstilling
* Metodeafsnit
* Hoveddel
  + Redegørelsesdel (ca. 1-2 sider, alt efter hvor mange I er)
  + Analysedel (ca. 2-6 sider, alt efter hvor mange I er)
  + Diskussions-/vurderingsdel (ca. 2-6 sider, alt efter hvor mange I er)
* Konklusion
* Kildeliste (Husk desuden løbende kildehenvisninger i opgaven)
* Evt. bilag

# Forklaring af opgavens dele

#### Forside

Forsiden på jeres idéhistorieopgave designer I selv. Husk dog stadig at angive navn(e), klasse, fag, opgavetitel samt antal tegn (inkl. mellemrum). Hvis der benyttes et billede på forsiden, skal kilden angives i litteraturlisten.

#### Indholdsfortegnelse

Indholdsfortegnelsen skal give jeres læser et godt overblik over opgaven. Vælg et klart og tydeligt layout. Husk at bilagene skal med i indholdsfortegnelsen angivet som Bilag 1, Bilag 2, etc.

#### Indledning

I indledningen skal I præsentere projektets problemstilling. Det skal desuden specificeres, hvilke faglige mål (min. 2) og hvilket kernestof (min 1) fra fagets læreplan, som opgaven tager udgangspunkt i. De faglige mål er:

* redegøre for væsentlige idéhistoriske og teknologihistoriske udviklingslinjer og begivenheder fra oldtiden til i dag
* sammenligne udviklingen og brugen af ideer og teknologi på tværs af kulturer på forskellige niveauer, fra det lokale til det globale
* analysere udvalgte historiske, kulturelle, samfunds- og vidensmæssige omstændigheder for teknologisk innovation, herunder vekselvirkning med naturen
* analysere samspillet mellem ideer, teknologier, natur og samfund, herunder betydningen for den menneskelige eksistens
* analysere konkrete faglige problemstillinger under inddragelse af forskelligartet historisk materiale
* diskutere aktuelle problemstillinger med udgangspunkt i fagets perspektiver, herunder reflektere over mennesket som historieskabt og historieskabende
* behandle problemstillinger i samspil med andre fag

De to sidste faglige mål kan ikke vælges

* demonstrere viden om fagets identitet og metoder

Kernestof:

* idéhistoriske, teknologihistoriske og almenhistoriske udviklingslinjer fra oldtiden til i dag
* Holocaust og andre folkedrab
* natur, teknologi og produktion i historisk og nutidigt perspektiv
* samspillet mellem ideer, teknologier, samfund og videnskab, herunder teknologisk videnskab
* erkendelsesteoretiske, etiske, livsfilosofiske og kulturelle aspekter ved udvikling og brug af teknologi
* forskellige tilgange til anvendelser af teknologi, ideer og historie.

Ofte skrives den endelige indledning færdig ved projektets afslutning.

#### Problemstilling

I dette afsnit præsenteres projektets problemstilling. Det er en god idé at tage afsæt i en problemformulering, som er et spørgsmål, der har til formål at afgrænse jeres undersøgelse og give den retning. Problemformuleringen kan eventuelt uddybes med underspørgsmål, der følger de taksonomiske niveauer.

#### Metodeafsnit

I skal i dette afsnit skal I kort begrunde jeres valg af metode. I skal ikke her redegøre for metoderne – I viser, at I forstår dem ved at anvende dem i praksis senere i opgaven.

#### Redegørelsesdel

Her skaber I et overblik over det emne/den case, I arbejder med. Dette afsnit skal fungere som oplæg til en mere dybdegående analyse senere i opgaven.

Her skaber I et overblik over det emne/den case, I arbejder med. Dette afsnit skal fungere som oplæg til en mere dybdegående analyse senere i opgaven.

Den gode redegørelse medtager kun elementer, der anvendes senere i opgaven. I skal altså kun medtage det væsentligste ift. problemstillingen.

#### Analysedel

I skal her vise, at I kan anvende fagets begreber og teorier til at opnå en forståelse af jeres empiri/problem. Brug jeres grundbøger, tekster og notater fra undervisningen og supplér med nye kilder. En væsentlig del af analysearbejdet handler om at finde og udvælge relevant empiri og arbejde tekstnært med denne. Alle påstande skal være veldokumenterede, og analysen skal desuden fungere som oplæg til en diskussion.

#### Diskussions-/vurderingsdel

Den gode diskussion er fagligt funderet – dvs. den bygger videre på den foregående analyse og inddrager gerne flere fagbegreber, hvor det er relevant. Der er ikke tale om en fristil, hvor I blot præsenterer egne holdninger, men en faglig præsentation af styrker og svagheder ved flere forskellige positioner og/eller tilgange.

En diskussion går ud på at se et emne set fra flere sider. Der kan være tale om forskellige teoretiske forklaringer, forskellige holdninger eller en afvejning af fordele og ulemper ved den valgte tilgang til emnet. En diskussion *kan* afsluttes med en vurdering af hvilken position, der står stærkest, men dette er ikke et krav. Man kan også bare afslutte med opsummering a la ”På den ene side […], men på den anden side […]”.

#### Konklusion

Konklusionen er en opsamling på opgaven. Her kan læseren finde et samlet svar på spørgsmålet i problemformuleringen. Konklusionen vil ofte gentage væsentlige pointer fra de foregående afsnit og bør ikke rumme nye resultater eller synspunkter.

#### Kildeliste

Kildelisten er et MEGET vigtigt afsnit. En ellers god opgave kan dumpe hvis kildelisten mangler. Kildelisten er en liste over alle de kilder, I har anvendt i projektet. Listen skal være alfabetisk ordnet efter forfatterens/instruktørens efternavn. Lav en samlet liste (nedenstående viser, hvordan de forskellige kildetyper skal opstilles og derfor er det opdelt). Hvis I har svært ved at finde de nødvendige information til kilde, kan I orientere jer i dette [skema](https://libguides.sdu.dk/apa7/manglende_elementer).

Et **værk** i litteraturlisten skal rumme følgende oplysninger:

Forfatter – *titel* – forlag – udgivelsesår

Således:

Jessen, Keld B. (red.): *Indsigt og udsyn, idéhistoriske hovedlinjer*, Systime, 2005

Nietzsche, F.: *Således talte Zarathustra*, på dansk ved Louis V. Kohl, Jespersen og Pios forlag, 1972

Nielsen, K., Nielsen, H, Jensen, H.S.: ”Skruen uden ende”, 3. udgave, Nyt teknisk forlag 2008

**Internet (herunder i-bøger, film og videoklip):**

Bojsen, Søren Peter Langkjær: *Delphi*, produceret af Birgitte Rask, 2016. Tilgået d. 07/3-2024 på <https://vimeo.com/244171658>

Henderson, David R.: ”Does War Make Presidents Great?”, AntiWar.com, tilgået d. 07/3-2024 på: <http://antiwar.com/henderson/?articleid=10545>

Larsen, Kasper og Christoffer Boserup Skov: *Friedrich Nietzsche – mennesket som viljen til magt*, *Grundbog til filosofi - Mennesket i verden*, Systime 2024, tilgået 07/3-2024 på <https://filosofigrund.systime.dk/?id=139>

Larsen, Kasper og Christoffer Boserup Skov: *Thomas S. Kuhn – videnskabens revolutioner,* Systime 2024, tilgået 7/3-2024 på <https://filosofigrund.systime.dk/?id=133>

Pratt, Nina: ” *Nej, det er ikke den stærkeste, der overlever. Det er den venligste*”, Politiken, 29/12- 2022, tilgået 07/3-2024 på <http://politiken.dk/9101875>

Thomsen, Kasper: *Historiebrug*, *Historiefaglig arbejdsbog*, Systime, 2024, tilgået 07/3-2024 på <https://historiefagligarbejdsbog.systime.dk/?id=144>

Kildehenvisninger

Henvis løbende til jeres kilder i **fodnoter**. Dvs. efter alle påstande, citater, beskrivelser og lign.

Citat:

”Jeg siger jer: man må have kaos i sig, for at kunne føde en dansende stjerne. Jeg siger jer: I har kaos i jer.”[[1]](#footnote-1)

Påstand:

Europæerne var mægtig glade for kanoner fra England og bl.a. hollænderne brugte de engelske kanoner i deres flåde.[[2]](#footnote-2)

Eller når man anvender teori:

Thomas Kuhn bruger begrebet *anomali* til at forklare, når der indenfor et paradigme opstår afvigelser, der afviger fra de videnskabelige grundantagelser.[[3]](#footnote-3)

#### Bilag

Bilag placeres sidst i opgaven og medtages i indholdsfortegnelsen. Bilag skal være markeret med nummer (Bilag 1; Bilag 2 osv.). Husk at bilag skal bruges til noget. Man tager kun bilag med, som der henvises til i opgaven.

1. Nietzsche, 1972:14 [↑](#footnote-ref-1)
2. Nielsen et al.,2008:107 [↑](#footnote-ref-2)
3. Larsen, *Thomas S. Kuhn – videnskabens revolutioner,* 2024 [↑](#footnote-ref-3)